দ্য রিটার্ন অব দ্য কিং

***দ্য রিটার্ন অফ দ্য কিং*** হলো জে. আর. আর. টলকিন রচিত *[[দ্য লর্ড অফ দ্য রিংস]]ের* তৃতীয় এবং শেষ খণ্ড। এটি *[[দ্য ফেলোশিপ অফ দ্য রিং]]* এবং *[[দ্য টু টাওয়ার্স]]ের* পরবর্তী অংশ। বইটি ১৯৫৫ সালে প্রকাশিত হয়। এর কাহিনী গন্ডোর রাজ্য থেকে শুরু হয়, যা শীঘ্রই ডার্ক লর্ড সৌরন দ্বারা আক্রান্ত হতে যাচ্ছে।

এই খণ্ডটি ডাব্লিউ. এইচ. অডেনে, অ্যান্থনি প্রাইস এবং মাইকেল স্ট্রেইটসহ প্রথিতযশা সাহিত্যিকদের দ্বারা প্রশংসিত হয়েছে। তবে এটি এডউইন মুইরের সমালোচনার মুখে পড়ে, যিনি ইতিপূর্বে *দ্য ফেলোশিপ অফ দ্য রিং* এর প্রশংসা করেছিলেন।

"দ্য স্কাউরিং অফ দ্য শায়ার" অধ্যায়টি এবং বইটির পরিশিষ্টের একটি দীর্ঘ আখ্যান "দ্য টেল অফ আরাগর্ন অ্যান্ড আরওয়েন" পণ্ডিত ও সমালোচকদের দৃষ্টি আকর্ষণ করেছে। "দ্য স্কাউরিং অফ দ্য শায়ারকে" পুরো উপন্যাসের সবচেয়ে গুরুত্বপূর্ণ অধ্যায় বলা হয়, কারণ এতে মূল কাহিনীর পাশাপাশি দ্য শায়ার পুনরুদ্ধারের মাধ্যমে এক ধরনের ভারসাম্য তৈরি করা হয়েছে। সমালোচকরা এতে সমসাময়িক রাজনীতির ছায়া খুঁজে পেয়েছেন, যার মধ্যে সমাজতন্ত্রের ব্যঙ্গচিত্র এবং পরিবেশবাদের ইঙ্গিত রয়েছে। টলকিন "দ্য টেল অফ আরাগর্ন অ্যান্ড আরওয়েনকে" উপন্যাসের কাহিনীর জন্য অপরিহার্য বলে বর্ণনা করেছেন। এটি মূল কাহিনীর আগের ও পরের ঘটনাগুলো তুলে ধরে এবং এতে হবিটদের দৃষ্টিভঙ্গির পরিবর্তে ভিন্ন আঙ্গিকে বর্ণনা করা হয়েছে। পণ্ডিতরা এই গল্পের প্রেম, মৃত্যু এবং টলকিনের খ্রিস্টধর্ম ও পৌত্তলিক চরিত্রের মধ্যকার ভারসাম্যের মতো বিষয়গুলো নিয়ে আলোচনা করেছেন।

## শিরোনাম ও প্রকাশনা
টলকিন *দ্য লর্ড অফ দ্য রিংস*-কে ছয়টি "বই" এবং বিস্তৃত পরিশিষ্টসহ একটি একক কাজ হিসেবে কল্পনা করেছিলেন। ১৯৫৩ সালে তিনি তার প্রকাশক রায়নার আনউইনের কাছে এই ছয়টি বইয়ের শিরোনাম প্রস্তাব করেন; পঞ্চম বইটির নাম হওয়ার কথা ছিল *দ্য ওয়ার অফ দ্য রিং* এবং ষষ্ঠ বইটির নাম *দ্য এন্ড অফ দ্য থার্ড এজ*। এই শিরোনামগুলো শেষ পর্যন্ত ২০০০ সালের *মিলেনিয়াম এডিশনে* ব্যবহৃত হয়। তবে আনউইন পুরো কাজটিকে তিনটি খণ্ডে ভাগ করেন এবং পঞ্চম ও ষষ্ঠ বইটিকে পরিশিষ্টসহ *দ্য রিটার্ন অফ দ্য কিং* শিরোনামে শেষ খণ্ড হিসেবে প্রকাশ করেন। টলকিন মনে করেছিলেন এই শিরোনামটি কাহিনীর রহস্য অনেক আগেই ফাঁস করে দেয় এবং তিনি এই খণ্ডের শিরোনাম হিসেবে *দ্য ওয়ার অফ দ্য রিং* বেশি পছন্দ করতেন।

*দ্য রিটার্ন অফ দ্য কিং* শেষ পর্যন্ত ২০ অক্টোবর ১৯৫৫ সালে যুক্তরাজ্যে *দ্য লর্ড অফ দ্য রিংসের* তৃতীয় ও শেষ খণ্ড হিসেবে প্রকাশিত হয়।

## বিষয়বস্তু
বইটির কিছু সংস্করণে এমন পাঠকদের জন্য একটি সারসংক্ষেপ থাকে যারা আগের খণ্ডগুলো পড়েননি। এই খণ্ডের মূল অংশটি পঞ্চম ও ষষ্ঠ বই নিয়ে গঠিত। ষষ্ঠ বইটির নাম বিভিন্ন জায়গায় *দ্য রিটার্ন অফ দ্য কিং* এবং *দ্য এন্ড অফ দ্য থার্ড এজ* দেওয়া হয়েছে, যদিও অনেক সংস্করণে বইগুলোর কোনো শিরোনাম নেই। খণ্ডটি একগুচ্ছ পরিশিষ্ট এবং একটি নির্ঘণ্ট (ইনডেক্স) দিয়ে শেষ হয়েছে।

### পঞ্চম বই: দ্য ওয়ার অফ দ্য রিং

সৌরন গন্ডোরের বিরুদ্ধে এক বিশাল সেনাবাহিনী পাঠান। গ্যান্ডালফ আসন্ন আক্রমণের বিষয়ে ডেনেথরকে সতর্ক করতে মিনাস তিরিথে পৌঁছান, অন্যদিকে থিওডেন গন্ডোরের সাহায্যে রোহিরিমদের একত্রিত করেন। মিনাস তিরিথ অবরুদ্ধ হয়; নাজগুলদের অধিপতি একটি মন্ত্রপূত ব্যাটারিং র‍্যাম ব্যবহার করে শহরের গেট ধ্বংস করে। সৌরন দ্বারা প্রতারিত হয়ে ডেনেথর হতাশায় নিমজ্জিত হন। তিনি একটি চিতায় নিজেকে জীবন্ত পুড়িয়ে মারেন; গ্যান্ডালফ এবং পিপিন তার ছেলে ফারামিরকে একই পরিণতি থেকে উদ্ধার করেন।

আরাগর্ন, লেগোলাস, গিমলি এবং উত্তরীয় রেঞ্জারদের সাথে নিয়ে মৃতদের পথ (পাথস অফ দ্য ডেড) ধরে ডানহারোর মৃত সৈনিকদের সংগ্রহ করতে যান। তারা ছিল এক প্রাচীন অভিশাপে বন্দী যারা গন্ডোরের রাজার হয়ে যুদ্ধ না করা পর্যন্ত মুক্তি পাবে না। আরাগর্ন এই মৃতদের বাহিনীকে দক্ষিণ গন্ডোরে আক্রমণকারী করসেয়ার্স অফ উম্বারদের বিরুদ্ধে লেলিয়ে দেন। সেই বিপদ দূর হওয়ার পর, আরাগর্ন করসেয়ারদের জাহাজ ব্যবহার করে দক্ষিণ গন্ডোরের সৈন্যদের অ্যান্ডুইন নদী দিয়ে মিনাস তিরিথে নিয়ে আসেন এবং যুদ্ধের মোড় ঘুরিয়ে দেন। থিওডেনের ভাগ্নি এওয়িন, যিনি ছদ্মবেশে সেনাবাহিনীতে যোগ দিয়েছিলেন, মেরির সাহায্যে নাজগুলদের প্রধানকে হত্যা করেন; তবে দুজনেই আহত হন। গন্ডোর ও রোহান মিলে পেলেনর ফিল্ডসের যুদ্ধে সৌরনের বাহিনীকে পরাজিত করে, যদিও থিওডেনসহ অনেকেই এই যুদ্ধে প্রাণ হারান।

আরাগর্ন মিনাস তিরিথে প্রবেশ করে ফারামির, এওয়িন এবং মেরি-কে সুস্থ করে তোলেন। তিনি গন্ডোর ও রোহানের একটি বিশাল বাহিনী নিয়ে ব্ল্যাক গেটের দিকে অগ্রসর হন যাতে সৌরনের নজর মূল বিপদ থেকে সরিয়ে নেওয়া যায়। মোরাননের যুদ্ধে তার বাহিনী শত্রুসেনার তুলনায় অনেক ছোট ছিল।

### ষষ্ঠ বই: দ্য এন্ড অফ দ্য থার্ড এজ

এদিকে স্যাম সিরিথ উঙ্গল টাওয়ার থেকে ফ্রোডোকে উদ্ধার করে। তারা মর্ডোর পাড়ি দেয়। যখন তারা ক্র্যাকস অফ ডুমের প্রান্তে পৌঁছায়, ফ্রোডো আর আংটির প্রলোভন সামলাতে পারে না। সে আংটিটি নিজের বলে দাবি করে এবং আঙুলে পরে নেয়। হঠাৎ গোলাম সেখানে উপস্থিত হয়। সে ফ্রোডোর সাথে ধস্তাধস্তি করে এবং আংটিসহ ফ্রোডোর আঙুল কামড়ে ছিঁড়ে নেয়। উল্লাসে মাতোয়ারা গোলাম পা পিছলে আগুনের মধ্যে পড়ে যায় এবং আংটিটি ধ্বংস হয়। আংটি ধ্বংস হওয়ার সাথে সাথে সৌরনের ক্ষমতা চিরতরে শেষ হয়ে যায়। তার সৃষ্ট সবকিছু ভেঙে পড়ে এবং আরাগর্নের বাহিনী বিজয়ী হয়।

আরাগর্ন আরনোর ও গন্ডোরের রাজা হিসেবে অভিষিক্ত হন এবং এলরন্ডের কন্যা আরওয়েনকে বিয়ে করেন। থিওডেনকে সমাহিত করা হয় এবং এওমার রোহানের রাজা হন। এওয়িন এবং ফারামিরের বিয়ে ঠিক হয়। গ্যালাদ্রিয়েল, সেলেবর্ন এবং গ্যান্ডালফ ট্রিবেয়ার্ড ও আরাগর্নের কাছ থেকে বিদায় নেন।

চার জন হাবিট শায়ারে ফিরে এসে দেখে যে সেখানে "শার্কি" (যিনি আসলে সারুমান) নামক এক ব্যক্তির নির্দেশে মানুষজন দখল করে নিয়েছে। মেরির নেতৃত্বে হাবিটরা বিদ্রোহ করে এবং শায়ারকে দুষ্ট শক্তির হাত থেকে মুক্ত করে। গ্রিমা ওয়ার্মটাং সারুমানের ওপর চড়াও হয়ে তাকে ফ্রোডোর বাড়ি ব্যাগ এন্ড এর সামনে হত্যা করে। পরে হাবিট তীরন্দাজদের হাতে গ্রিমাও নিহত হয়। মেরি ও পিপিন বীরের সম্মান পায়। স্যাম রোজি কটনকে বিয়ে করে এবং শায়ারের ক্ষত সারাতে কাজ শুরু করে। কিন্তু ফ্রোডো দীর্ঘকাল আংটি বহন করার কারণে মানসিকভাবে অসুস্থ হয়ে পড়ে। কয়েক বছর পর বিলবো এবং গ্যান্ডালফের সাথে ফ্রোডো গ্রে হ্যাভেন্স বন্দর থেকে সমুদ্রপথে পশ্চিমে আনডাইং ল্যান্ডসে  শান্তির খোঁজে যাত্রা করে।

### পরিশিষ্ট
পরিশিষ্টে মিডল-আর্থের ইতিহাস, সংস্কৃতি, বংশতালিকা এবং ভাষাসমূহ সম্পর্কে বিস্তারিত আলোচনা করা হয়েছে। যারা এই জগত সম্পর্কে আরও জানতে চান তাদের জন্য এটি মূল্যবান তথ্য প্রদান করে।

#### "অ্যানালস অফ দ্য কিংস অ্যান্ড রুলার্স"

এটি মিডল-আর্থের প্রাচীন ইতিহাস এবং গন্ডোর ও রোহানের রাজাদের বংশবৃত্তান্ত তুলে ধরে। এখানে থার্ড এজে ডুরিনের বামন রাজবংশের ইতিহাসও বর্ণিত হয়েছে।

এখানে থাকা "দ্য টেল অফ আরাগর্ন অ্যান্ড আরওয়েন" অমর এলফ আর মানুষের প্রেমের কাহিনী বর্ণনা করে। আরওয়েনের পূর্বপুরুষ লুথিয়েন যেমন ফার্স্ট এজে অমরত্ব ত্যাগ করেছিলেন, আরওয়েনও তেমনই আরাগর্নের জন্য তা করেন।

#### "দ্য টেল অফ ইয়ার্স" (ওয়েস্টল্যান্ডসের কালানুক্রম)

এটি সিরিজের কাহিনীর একটি সময়রেখা প্রদান করে। এতে বলা হয়েছে যে স্যাম তার মেয়ে এলানরকে *রেড বুক অফ ওয়েস্টমার্চ* নামক একটি কাল্পনিক বই দিয়েছিলেন, যা টলকিনের উপন্যাসের উৎস হিসেবে কাজ করে।

#### "ফ্যামিলি ট্রি" (হাবিট)

এখানে বিলবো এবং ফ্রোডোর বংশতালিকা দেওয়া হয়েছে, যা তাদের সাথে পিপিন ও মেরির সম্পর্ক দেখায়।

#### "ক্যালেন্ডার"

গল্পের চরিত্রদের ব্যবহৃত বিভিন্ন বর্ষপঞ্জির বর্ণনা এখানে রয়েছে।

#### "রাইটিং অ্যান্ড স্পেলিং"

এখানে বামনদের রুন  এবং এলফদের লিপির বর্ণনা দেওয়া হয়েছে।

#### "ল্যাঙ্গুয়েজেস অ্যান্ড পিপলস অফ দ্য থার্ড এজ" এবং "অন ট্রান্সলেশন"

এখানে হাবিটদের নাম এবং মিডল-আর্থের বিভিন্ন ভাষা নিয়ে আলোচনা করা হয়েছে।

## প্রতিক্রিয়া

### বইটির বিষয়ে
*[[দ্য নিউ ইয়র্ক টাইমস]]ের* এক পর্যালোচনায় কবি ডাব্লিউ. এইচ. অডেন এই খণ্ডটির প্রশংসা করে একে একটি "মাস্টারপিস" হিসেবে অভিহিত করেছেন।
বৈজ্ঞানিক কল্পকাহিনীর লেখক অ্যান্থনি বাউচার এই খণ্ডটিকে অসাধারণ বললেও টলকিনের গদ্য কিছু ক্ষেত্রে অপ্রয়োজনীয়ভাবে দীর্ঘায়িত হয়েছে বলে মনে করেন।

লেখক অ্যান্থনি প্রাইস টলকিনের মিডল-আর্থকে একটি সম্পূর্ণ ও রোমাঞ্চকর জগত হিসেবে বর্ণনা করেছেন। তিনি টম বোম্বাডিল এবং গোলামের চরিত্রের প্রশংসা করেন।

মাইকেল স্ট্রেইট তার পর্যালোচনায় লিখেছেন যে মিডল-আর্থের ধ্বংসাত্মক ল্যান্ডস্কেপগুলো টলকিনের প্রথম বিশ্বযুদ্ধের অভিজ্ঞতার প্রতিফলন। তিনি উপন্যাসটিকে একটি প্রতিভাশালী কাজ হিসেবে অভিহিত করেন।

তবে স্কটিশ কবি এডউইন মুইর ১৯৫৫ সালে বইটির তীব্র সমালোচনা করেন এবং একে "বালকদের অ্যাডভেঞ্চার গল্প" বলে অভিহিত করেন। তিনি চরিত্রগুলোকে বয়স্কদের ছদ্মবেশে বালক বলে মনে করেছিলেন।
### "দ্য স্কাউরিং অফ দ্য শায়ার" বিষয়ে

সমালোচকরা এই অধ্যায়টিকে পুরো সিরিজের সবচেয়ে গুরুত্বপূর্ণ অধ্যায় মনে করেন। যদিও টলকিন একে দ্বিতীয় বিশ্বযুদ্ধ-পরবর্তী ব্রিটেনের রূপক হিসেবে মানতে নারাজ ছিলেন, অনেক সমালোচক এতে সমাজতন্ত্রের ব্যঙ্গ এবং উত্তর-যুদ্ধকালীন অভাবের ছায়া দেখেছেন।

### "দ্য টেল অফ আরাগর্ন অ্যান্ড আরওয়েন" বিষয়ে
টলকিন এই কাহিনীকে গল্পের জন্য "অত্যন্ত জরুরি" বলে অভিহিত করেছিলেন। পণ্ডিতরা এতে ভালোবাসা ও মৃত্যুর দর্শন এবং টলকিনের ক্যাথলিক বিশ্বাসের প্রতিফলন খুঁজে পেয়েছেন।

## তথ্যসূত্র

## উৎস
* 
* 

## বহিঃসংযোগ
* ইন্টারনেট বুক লিস্টে *[https://web.archive.org/web/20170810203741/http://www.iblist.com/book273.htm দ্য রিটার্ন অফ দ্য কিং]*

বিষয়শ্রেণী:১৯৫৫-এর ব্রিটিশ উপন্যাস
বিষয়শ্রেণী:১৯৫৫-এর ফ্যান্টাসি উপন্যাস
বিষয়শ্রেণী:ব্রিটিশ ফ্যান্টাসি উপন্যাস
বিষয়শ্রেণী:চলচ্চিত্রে রূপান্তরিত ব্রিটিশ উপন্যাস
বিষয়শ্রেণী:চলচ্চিত্রে রূপান্তরিত ফ্যান্টাসি উপন্যাস
বিষয়শ্রেণী:দ্য লর্ড অফ দ্য রিংস
বিষয়শ্রেণী:মিডল-আর্থের বই
বিষয়শ্রেণী:অ্যালেন অ্যান্ড আনউইন প্রকাশিত বই